Hof sê oor Malema se grondgryp-aanhitsingsJulius Malema. Argieffoto: @EFFSouthAfrica/Twitter ’n Interdik is Dinsdag in die Pretoriase hooggeregshof teen Julius Malema, leier van die EFF, en dié party toegestaan nadat AfriForum en AfriSake die hof genader het om Malema en die EFF te verbied om onwettige grondgryping aan te hits. Die burgerregte-en-sakeregtewaghond het die aansoek in November verlede jaar ingedien nadat Malema met sy uitlatings voortgegaan en verder gedreig het dat die EFF op 6 April grond landwyd gaan beset. Tarien Cooks, veiligheidskoördineerder van AfriForum, het gesê die burgerregte-organisasie het die EFF verlede jaar gelas om die aanhitsing van grondgryping te staak aangesien dit ’n strafregtelike oortreding is. Die EFF het op AfriForum se skrywe gereageer en gedreig dat hulle die grond gaan vat sonder enige vergoeding en dat die grond herverdeel gaan word. “Dié uitlating is direk teenstrydig met die Grondwet asook internasionale reg. Dit is ’n skending van eienaars se regte en daarom het AfriForum tesame met AfriSake die hofinterdik bekom,” het Cooks gesê. “AfriSake beskou privaat grondeienaarskap as een van die hoekstene van ’n florerende ekonomie wat op die vryemarkstelsel gegrond is. Enige bedreiging of ondermyning hiervan sal plaaslike en internasionale beleggers afskrik en tot die vloei van kapitaal uit die land lei,” waarsku Armand Greyling, regs- en beleidsontleder van AfriSake. “Indien Malema of ’n lid van die EFF nie dié interdik nakom nie, sal hulle van minagting van die hof aangekla word,” het Cooks bygevoeg. AfriForum beplan vandeesmaand ’n blitskonferensie oor wat ’n grondeienaar se regte is en wat hom te doen staan wanneer sy grond beset word.